sukhrobnurali/uzbek-legal-corpus huggingface dataset:
OʻZBEKISTON RESPUBLIKASINING MILLIY GVARDIYASINI TASHKIL ETISH TOʻGʻRISIDA
(resolution, 2025-09-11)

Oʻzbekiston Respublikasining “Davlat mustaqilligi asoslari toʻgʻrisida” 1991-yil 31-avgustdagi Qonunining oltinchi moddasiga muvofiq Vazirlar Mahkamasi qaror qiladi: 1. Oʻzbekiston Respublikasining davlat mustaqilligini, fuqarolarning konstitutsion huquqlari va erkinliklarini va hududiy yaxlitligini himoya qilish maqsadida Oʻzbekiston Respublikasi Ichki ishlar vazirligining 3408-harbiy qismi negizida Oʻzbekiston Respublikasining Milliy Gvardiya brigadasi tuzilsin. 2. Oʻzbekiston Respublikasi Ichki ishlar vazirligi 3408-harbiy qismni butun shaxsiy tarkibi, qurol-yarogʻi, texnikasi va boshqa mol-mulki bilan birgalikda Oʻzbekiston Respublikasi Mudofaa ishlari vazirligi ixtiyoriga bersin. 3. Milliy Gvardiya joylashgan oʻrni etib Oʻzbekiston Respublikasi Ichki ishlar vazirligining Toshkent oliy harbiy-texnika bilim yurtining binolari va inshootlari kompleksi belgilansin va u Oʻzbekiston Respublikasi Mudofaa ishlari vazirligining balansiga oʻtkazilsin. 4. Oʻzbekiston Respublikasi Milliy xavfsizlik xizmati bir hafta muddat ichida sobiq SSSR Davlat xavfsizlik qoʻmitasi instituti filiali binolari va inshootlarini xizmat binolari butun kompleksining mol-mulki, asbob-uskunalari bilan birgalikda Oʻzbekiston Respublikasi Ichki ishlar vazirligi balansiga bersin. 5. Oʻzbekiston Respublikasi Mudofaa ishlari vazirligi bir hafta muddat ichida Milliy Gvardiyaning tuzilmasi, nizomi, shtatlari boʻyicha Vazirlar Mahkamasiga taklif kiritsin, bunda harbiy xizmatchilar, ularning oila aʼzolari uchun belgilangan barcha huquq va imtiyozlar Milliy Gvardiyaga tatbiq etilishini nazarda tutsin hamda alohida sharoitlardagi xizmat uchun 20 foiz miqdorida oshirilgan ustama belgilansin. 6. Oʻzbekiston Respublikasi Mudofaa ishlari vazirligi, Moliya vazirligi, Iqtisodiyot qoʻmitasi bir hafta muddat ichida Oʻzbekiston Respublikasi Milliy Gvardiyasining mablagʻ bilan taʼminlanishi, moddiy-texnika taʼminoti masalasini koʻrib chiqsin.
SSSR DAVLAT JISMONIY TARBIYA VA SPORT QOʻMITASI KORXONA VA TASHKILOTLARINI OʻZBEKISTON RESPUBLIKASINING YURISDIKSIYASIGA QABUL QILISH TOʻGʻRISIDA
(resolution, 1994-02-25)

SSSR Davlat jismoniy tarbiya va sport qoʻmitasi tugatilganligi munosabati bilan uning Oʻzbekiston Respublikasi hududida joylashgan korxonalari va tashkilotlarining hamda ularning normal faoliyat koʻrsatishi zaruriyatidan kelib chiqib, Vazirlar Mahkamasi qaror qiladi: 1. Quyidagilar Oʻzbekiston Respublikasi Davlat jismoniy tarbiya va sport qoʻmitasi ixtiyoriga berilsin: “Sportloto” zonal korxonasi; sport qayiqlari eksperimental zavodi, Samarqand shahri; nostandart anjomlar va jihozlar tajriba-eksperimental zavodi, Qoʻqon shahri; eshkakli qayiqda suzish sporti boʻyicha bosh sport bazasi, Samarqand shahri. Qabul qilib olish-topshirish belgilangan tartibda amalga oshirilsin. 2. Oʻzbekiston Respublikasi Iqtisodiyot qoʻmitasi, Moddiy-texnika taʼminoti davlat-kooperativ qoʻmitasi, “Oʻzglavlegsnabsbit” korxonalarning bir maromda ishlashi uchun moddiy-texnika taʼminoti masalalarini belgilangan tartibda koʻrib chiqsinlar. 3. Oʻzbekiston Respublikasi Davlat jismoniy tarbiya va sport qoʻmitasiga berilgan korxonalar va tashkilotlarga rahbarlik qilish vazifasi yuklatilsin.
OʻZBEKISTON RESPUBLIKASI ADVOKATLAR KOLLEGIYALARIDA ADVOKATLIK AMALIYOTI BILAN ShUGʻULLANUVChI FUQAROLARNI IJTIMOIY HIMOYA QILISh ChORA-TADBIRLARI TOʻGʻRISIDA
(resolution, 2021-02-22)

Fuqarolarning yuridik yordam olishga boʻlgan konstitutsion huquqlarini taʼminlash maqsadida yakka tartibdagi amaliyot bilan shugʻullanuvchi shaxslarning ixtiyoriy birlashishi sifatida advokatlar kollegiyasi faoliyatining xususiyatlarini hisobga olib, shuningdek, advokatlarni ijtimoiy himoya qilish maqsadida Vazirlar Mahkamasi qaror qiladi: 1. Respublika fuqarolarining pensiya taʼminoti toʻgʻrisida Oʻzbekiston Respublikasi Qonuni qabul qilingunga qadar vaqtincha, 1992-yil 1-yanvardan boshlab advokatlar kollegiyasi Oʻzbekiston Respublikasining advokaturasi toʻgʻrisidagi Nizomning 31-moddasida nazarda tutilgan kollegiyaning umumiy ehtiyojlari uchun zarur boʻlgan summa advokatlardan ushlab qolinganidan keyin ularning ish haqi (daromadlari)dan 7 foiz miqdorida davlat ijtimoiy taʼminoti va sugʻurtasiga badal toʻlashi belgilansin. 2. Vazirlar Mahkamasi huzuridagi Davlat soliq boshqarmasi, Oʻzbekiston Respublikasi Moliya vazirligi Oʻzbekiston respublika Pensiya fondi boʻlimi, Oʻzbekiston Kasaba uyushmalari Federatsiyasi Kengashi bilan birgalikda mazkur qarorning 1-bandiga muvofiq korxonalar, muassasalar va tashkilotlar xodimlaridan davlat ijtimoiy sugʻurtasiga badal undirish va uni hisobga olishning amaldagi tartibiga oʻzgartish va qoʻshimchalar kiritsinlar. 3. Mazkur qarorning bajarilishini nazorat qilish Oʻzbekiston Respublikasi Adliya vazirligiga yuklatilsin.
MEHNAT QIZIL BAYROQ ORDENLI H. OLIMJON NOMIDAGI SAMARQAND VILOYAT DAVLAT DRAMA VA MUSIQA TEATRINI TASHKIL ETISH TOʻGʻRISIDA
(resolution, 1992-01-21)

Vazirlar Mahkamasi qaror qiladi: 1. Xalq deputatlari Samarqand viloyat Soveti, Oʻzbekiston Respublikasi Madaniyat vazirligining ushbu masala boʻyicha taklifi qabul qilinsin. Samarqand davlat opera va balet teatri hamda Mehnat Qizil Bayroq ordenli H .Olimjon nomidagi viloyat oʻzbek drama teatri negizida 1992-yil 1-yanvardan Mehnat Qizil Bayroq ordenli H. Olimjon nomidagi Samarqand viloyat drama va musiqali teatri tashkil etilsin. 2. H.Olimjon nomidagi Samarqand viloyat davlat drama va musiqa teatri rahbar xodimlariga birinchi guruh boʻyicha ish haqi toʻlansin. Artistlar va ijodkor xodimlarning soni 215 tadan iborat qilib belgilansin. 3. Oʻzbekiston Respublikasi Madaniyat vazirligi mazkur teatrning rejali zararlari oʻrnini qoplashni 1992-yilda Samarqand viloyat teatrlari uchun ajratilgan mablagʻlar doirasida nazarda tutsin. Teatrni yuksak kasb mahoratiga ega boʻlgan mutaxassislar bilan taʼminlashda amaliy yordam koʻrsatsin. 4. Xalq deputatlari Samarqand viloyat Soveti ijroya qoʻmitasi Oʻzbekiston Respublikasi Madaniyat vazirligi bilan birgalikda bir oy muddat ichida H. Olimjon nomidagi Samarqand viloyat davlat drama va musiqa teatrini shtat jadvalini, teatr toʻgʻrisidagi nizomni va uning ustavini ishlab chiqsin va tasdiqlasin. H. Olimjon nomidagi Samarqand viloyat davlat musiqa teatri hamda Samarqand viloyat davlat opera va balet teatri xodimlarini attestatsiyadan oʻtkazsin. 5. Samarqand viloyat ijroya qoʻmitasi: teatr jamoasiga uy-joy-turmush sharoitlari va ijodiy sharoitlar yaratish, teatrni yuksak kasb mahoratiga ega boʻlgan mutaxassislar bilan taʼminlash hamda yoshlarning mustahkam oʻrnashib qolishi maqsadida teatr xodimlariga belgilangan tartibda kvartira ajratish chora-tadbirlarini koʻrsin. yangidan tashkil qilingan Mehnat Qizil Bayroq ordenli H. Olimjon nomidagi Samarqand viloyat davlat drama va musiqa teatrida ishlash uchun attestatsiyadan oʻtmagan Samarqanddagi ikki teatr xodimlarini ishga joylashtirish masalalarini hal etsin. Samarqand davlat opera va balet teatri hamda Mehnat Qizil Bayroq ordenli H. Olimjon nomidagi Samarqand drama teatrining binolari yangi tashkil etilgan H. Olimjon nomidagi Samarqand viloyat davlat drama musiqa teatriga berilsin. Ushbu qaror munosabati bilan Oʻzbekiston kommunistik partiyasi Markaziy Komiteti va respublika Ministrlar Sovetining “Samarqand viloyat opera va balet teatrini tashkil qilish toʻgʻrisida” 1968-yil 13-iyuldagi 386-son qarori oʻz kuchini yoʻqotgan deb hisoblansin.
SANOATDA ULGURJI NARXLAR VA TARIFLARNI QAYTA KOʻRIB ChIQISh TOʻGʻRISIDA
(resolution, 2021-02-22)

Mahsulot ishlab chiqarish xarajatlarining qimmatlashganligi, chakana narxlar isloh qilinishi sababli aholiga beriladigan kompensatsiya toʻlovlari oshganligi munosabati bilan va xalq xoʻjaligi tarmoqlarining normal xoʻjalik faoliyatini taʼminlash uchun Vazirlar Mahkamasi qaror qiladi: 1. 1992-yil 1-yanvardan boshlab koʻmir, neft, gaz qazib chiqaruvchi, gazni qayta ishlovchi sanoat, energetika tarmoqlari mahsulotlarining, yuk tashishlar, paxta ip va shtapel ip ulgurji narxlari va tariflarining cheklangan miqdorlari 1-ilovaga muvofiq belgilansin. 2. Oʻzbekiston Davlat narxlar qoʻmitasi vazirliklar, idoralar, korxonalar va tashkilotlar bilan birgalikda mahsulotlarning tegishli guruhlariga yangi ulgurji narxlar va tariflar preyskurantlarini ishlab chiqsin va tasdiqlasin, ularning 1992-yil 1-yanvardan boshlab amal qilishini joriy etsin. 1992-yil 1-yanvardan boshlab koʻrsatib oʻtilgan mahsulotlar va xizmatlarni realizatsiya qilish yangi narxlar va tariflar boʻyicha amalga oshirilishini nazarda tutib, bu preyskurantlarning chiqarilishini hamda manfaatdor korxonalar va tashkilotlarga yetkazilishini taʼminlasin. 3. Oʻzbekiston Respublikasi Davlat narxlar qoʻmitasiga respublikaga boshqa mintaqalardan mahsulotlarni rentabelli ishlab chiqarishni taʼminlamaydigan narxlar boʻyicha xomashyo va moddiy-texnika resurslari yetkazib berilgan taqdirda tasdiqlangan narxlarga vazirliklar, idoralar, korxonalar va tashkilotlarning taʼlimi boʻyicha oʻzgartishlar kiritish yuklatilsin. 4. Vazirliklar, idoralar, konsernlar, korxonalar va tashkilotlar realizatsiya qilinadigan mahsulotlar va xizmatlarga yangi ulgurji narxlar va tariflarni 1992-yil 1-yanvardan boshlab joriy etish yuzasidan tezlik bilan chora-tadbirlar koʻrsinlar. 5. Korxonalar, tashkilotlar, konsernlarga belgilab qoʻyilgan ulgurji narxlar va tariflar belgilangan mahsulotlar va xizmatlarni respublika tashqarisida Tomonlarning kelishuvi boʻyicha realizatsiya qilishga ruxsat berilsin. Vazirlar Mahkamasi tomonidan belgilanadigan roʻyxat boʻyicha xomashyo resurslarining respublikada qazib olinadigan va ishlab chiqariladigan muhim turlari (rangli va nodir metallar, gaz, nitron, kaprolaktam va boshqalar) respublika tashqarisiga faqat jahon narxlariga tatbiqan shartnoma narxlarida realizatsiya qilinishi kerak (2-ilova). Nodir metallar Mis Rux Metall kadmiy Molibdenli sanoat mahsuloti Koʻmir Gaz Qora metallar prokati Ikkilamchi alyuminiy Qora metallar parchalari va chiqindilari Yarqiroq rangdor toshlar Granit va marmar bloklar Konsentratsiyalangan qoʻrgʻoshin Qoʻrgʻoshinli keklar Mis toshqoli Mis kuporosi Sulfat kislota Kaprolaktam Nitron
OʻRTA OSIYO TEMIR YOʻLInING QARShI BOʻLIMINI TAShKIL ETISh TOʻGʻRISIDA
(decree, 1992-01-17)

Turkmaniston temir yoʻli tashkil etilishi munosabati bilan va Qashqadaryo viloyati hududida temir yoʻl orqali yuk va yoʻlovchilar tashishni boshqarish samaradorligini taʼminlash maqsadida: 1. 1992-yilning 1-yanvaridan boshlab Oʻrta Osiyo temir yoʻlining Qarshi boʻlimi tashkil etilib, uning tarkibiga Qashqadaryo va Samarqand viloyatlari hududlarida joylashgan temir yoʻl uchastkalari, stansiyalari, razyezdlari hamda temir yoʻl transportining boshqa korxonalari va tashkilotlari kiritilsin. 2. Oʻrta Osiyo temir yoʻli boshqarmasiga Qashqadaryo, Buxoro va Samarqand viloyatlari ijroiya komitetlari bilan kelishib, temir yoʻlning ana shu boʻlimi chegarasini, unga kiruvchi korxonalar va tashkilotlar roʻyxatini, shuningdek ularni iqtisodiy va ijtimoiy rivojlantirishga oid tadbirlarni belgilash topshirilsin.
OʻZBEKISTON RESPUBLIKASI VAZIRLAR MAHKAMASI HUZURIDA GEODEZIYA VA KARTOGRAFIYA BOShQARMASINI TAShKIL ETISh HAQIDA
(resolution, 2017-07-31)

Oʻzbekiston Respublikasining “Oʻzbekiston Respublikasi davlat mustaqilligining asoslari toʻgʻrisida” Qonunining 8-moddasiga asoslanib, respublika xalq xoʻjaligini topografiya-geodeziya materiallari, kartografiya mashgʻulotlari bilan taʼminlash va davlat kadastri asoslarini yaratish maqsadida Vazirlar Mahkamasi qaror qiladi: 1. Oʻzbekiston Respublikasi Vazirlar Mahkamasi huzurida Geodeziya va kartografiya boshqarmasi tashkil etilsin. Geodeziya va kartografiya boshqarmasi apparati xodimlari soni 10 nafardan iborat qilib va ish haqi fondi 107 ming soʻm miqdorida belgilansin. Geodeziya va kartografiya boshqarmasiga quyidagi asosiy masalalarni hal qilish yuklatilsin: Oʻzbekiston Respublikasi hududida topografiya-geodeziya va kartografiya ishlarini istiqbolli rivojlantirish konsepsiyalarini ishlab chiqish; korxona va tashkilotlarni, ular kimning tasarrufida ekanligi va mulkiy egaligidan qatʼi nazar, yuqorida qayd etilgan ishlarni olib borishi ustidan geodezik nazoratni amalga oshirish; geodeziya, astronomiya, gravimetriya ishlarini bir koordinat tizimida bajarish hamda respublika hududida, aholi yashaydigan punktlar va dengiz shelf zonasi bilan birgalikda har qanday masshtabdagi topografik suratga olish ishlarini va kartografik monitoringni olib borish. 2. Geodeziya va kartografiya boshqarmasining ixtiyoriga sobiq SSSR geodeziya va kartografiya qoʻmitasining Oʻzbekiston Respublikasi hududida joylashgan va ilovada qayd etilgan korxona, tashkilotlari olib berilsin. 3. Geodeziya va kartografiya boshqarmasi bir oy muddat ichida Boshqarma faoliyatiga tegishli masalalar yuzasidan Oʻzbekiston Respublikasi Iqtisodiyot qoʻmitasi va Moliya vazirligi bilan kelishilgan takliflarni Vazirlar Mahkamasiga kiritsin. Oʻzbekiston aerogeodeziya korxonasi, Toshkent shahri “Tabiat” (“Priroda”) davlat ilmiy-tekshirish va ishlab chiqarish markazining Oʻzbekiston tarmogʻi, Toshkent shahri Oʻzbekiston davlat geodeziya nazorati inspeksiyasi, Toshkent shahri Toshkent kartografiya fabrikasi
OʻZBEKISTON RESPUBLIKASIDAN TAShQARIGA TOVAR-MODDIY BOYLIKLARNI OLIB ChIQIB KETIShNING BELGILANGAN TARTIBINI BUZGANLIK UChUN JAVOBGARLIK TOʻGʻRISIDA
(law, 1995-07-15)

166-2. Tovar-moddiy boyliklarni olib chiqib ketishning belgilangan tartibini buzganlik
Oʻzbekiston Respublikasidan tashqariga tovarlar, materiallar, xomashyo, qishloq xoʻjalik mahsulotlari, oziq-ovqat mahsulotlari va boshqa moddiy boyliklarni olib chiqib ketishning belgilangan tartibini buzganlik — fuqarolarga — ikki yuz soʻmdan besh yuz soʻmgacha miqdorda, mansabdor shaxslarga — besh yuz soʻmdan bir ming soʻmgacha miqdorda jarima solinib, olib chiqib ketilayotgan tovar-moddiy boyliklarning musodara qilinishiga sabab boʻladi.

233-1. Oʻzbekiston Respublikasi Ichki ishlar vazirligi huzuridagi Tovar-moddiy boyliklarni olib chiqib ketishni nazorat qiluvchi davlat inspeksiyasi idoralari
Oʻzbekiston Respublikasi Ichki ishlar vazirligi huzuridagi Tovar-moddiy boyliklarni olib chiqib ketishni nazorat qiluvchi davlat inspeksiyasi idoralari ushbu Kodeksning 166-2-moddasida koʻzda tutilgan maʼmuriy huquqbuzarliklar toʻgʻrisidagi ishlarni koʻrib chiqadilar. Ushbu moddaning birinchi qismida koʻrsatilgan idoralar nomidan maʼmuriy huquqbuzarliklar toʻgʻrisidagi ishlarni koʻrib chiqishga va maʼmuriy jazo berishga Oʻzbekiston Respublikasi Ichki ishlar vazirligi xuzuridagi Tovar-moddiy boyliklarni olib chiqib ketishni nazorat qiluvchi davlat inspeksiyasi Bosh boshqarmasining boshligʻi va uning oʻrinbosarlari, shuningdek Oʻzbekiston Respublikasi Ichki ishlar vazirligi huzuridagi Tovar-moddiy boyliklarni olib chiqib ketishni nazorat qiluvchi davlat inspeksiyasining Qoraqalpogʻiston Respublikasidagi, viloyatlar va Toshkent shahridagi boʻlinmalarining boshliqlari va boshliq oʻrinbosarlari ham haqlidirlar”; 2) 1959-yil 21-maydagi Oʻzbekiston Respublikasi Qonuni bilan tasdiqlangan Oʻzbekiston Respublikasi Jinoyat kodeksi (Oʻzbekiston Respublikasi Oliy Sovetining Vedomostlari, 1959-yil, № 6, 2-modda) quyidagi mazmunli 179-2-modda bilan toʻldirilsin:

“179-2-modda. Tovar-moddiy boyliklarni olib chiqib ketishning belgilangan tartibini buzganlik
Oʻzbekiston Respublikasidan tashqariga tovarlar, materiallar, xomashyo qishloq xoʻjalik mahsulotlari, oziq-ovqat mahsulotlari va boshqa moddiy boyliklarni olib chiqib ketishning belgilangan tartibini buzish xuddi shunday xatti-harakat uchun maʼmuriy jazo chorasi koʻrilganidan keyin sodir etilsa, — uch yilgacha ozodlikdan mahrum qilib, olib chiqib ketilayotgan tovar-moddiy boyliklarni musodara etish bilan yoki oʻn ming soʻmdam yigirma besh ming soʻmgacha miqdorda jarima solish bilan jazolanadi”; 3) 1959-yil 21-maydagi Oʻzbekiston Respublikasi Qonuni bilan tasdiqlagan Oʻzbekiston Respublikasi Jinoyat-protsessual kodeksi (Oʻzbekiston Respublikasi Oliy Sovetining Vedomostlari, 1959-yil, № 6, 3-modda) 108-moddasining toʻrtinchi qismi “179-moddaning ikkinchi qismi” degan soʻzlardan keyin “179-2-moddasi” degan soʻzlar bilan toʻldirilsin.
TOShKENT OʻRMON MELIORATSIYASI TEXNIKUMINI TAShKIL ETISh TOʻGʻRISIDA
(resolution, 2021-02-22)

Oʻzbekiston SSJ Prezidenti huzuridagi Vazirlar Mahkamasining “Oʻrmon xoʻjaligini boshqarishni takomillashtirish toʻgʻrisida” 1991-yil 30-apreldagi 115-son qarorining 5-bandini bajarish yuzasidan Vazirlar Mahkamasi qaror qiladi: 1. Oʻzbekiston Respublikasi Davlat oʻrmon qoʻmitasining Oʻzbekiston Respublikasi Qishloq xoʻjaligi vazirligi hamda Oliy va oʻrta maxsus taʼlim vazirligi bilan kelishilgan Toshkent paxtachilik texnikumini Toshkent oʻrmon melioratsiyasi texnikumi deb qayta nomlab, uni oʻzining ixtiyoriga oʻtkazish toʻgʻrisidagi taklifi qabul qilinsin. 2. Oʻzbekiston Respublikasi Qishloq xoʻjaligi vazirligi hozirgi vaqtda Toshkent paxtachilik texnikumida oʻqiyotganlar kontingentini barcha ixtisosliklar boʻyicha Oʻzbekiston Respublikasi Davlat oʻrmon qoʻmitasining yangidan tashkil etilayotgan Toshkent oʻrmon melioratsiyasi texnikumiga belgilangan tartibda oʻtkazsin. 3. Oʻzbekiston Respublikasi Iqtisodiyot qoʻmitasi va Moliya vazirligi Oʻzbekiston Respublikasi Qishloq xoʻjaligi vazirligi hamda Oʻzbekiston Respublikasi Davlat oʻrmon qoʻmitasining reja va budjetlariga tegishli oʻzgartishlar kiritsinlar.
OʻZBEKISTON RESPUBLIKASI PREZIDENTI HUZURIDA OʻZBEKISTON RESPUBLIKASINING DAVLAT NAZORATI KOMITETINI TAʼSIS ETISh TOʻGʻRISIDA
(law, 1994-06-07)

Oʻzbekiston Respublikasi Oliy Kengashi qaror qiladi: 1. Oʻzbekiston Respublikasi Prezidenti huzurida Oʻzbekiston Respublikasining Davlat nazorati komiteti taʼsis etilsin. 2. Oʻzbekiston Respublikasi Prezidenti huzuridagi Oʻzbekiston Respublikasining Davlat nazorati komiteti respublika boshqaruv — ijroiya hokimiyatining oliy nazorat idorasi boʻlib, Oʻzbekiston Respublikasining Prezidenti rahbarligida ish olib boradi va Oʻzbekiston Respublikasi Oliy Kengashiga hisob beradi. 3. Oʻzbekiston Respublikasi Prezidenti huzuridagi Oʻzbekiston Respublikasi Davlat nazorati komitetining Raisi Oʻzbekiston Respublikasi Prezidenti tomonidan besh yil muddatga tayinlanadi va Oʻzbekiston Respublikasining Oliy Kengashi tomonidan tasdiqlanadi. Ayni bir shaxsning oʻzi ushbu lavozimga qatorasiga ikki muddatdan koʻpga tayinlanishi mumkin emas. 4. Oʻzbekiston Respublikasi Prezidenti huzuridagi Oʻzbekiston Respublikasi Davlat nazorati idoralari Oʻzbekiston Respublikasi Oliy Kengashi qabul qilgan qonunlar va qarorlarning, Prezidentning farmonlari va farmoyishlarining, xoʻjalik qonunlarining, ijtimoiy va iqtisodiy dasturlarning bajarilishi, davlat va ijroiya intizomiga rioya etilishi yuzasidan mansabdor shaxslarning masʼuliyatini tekshiradilar. Davlat nazorati idoralarining faoliyatini tashkil etish va bu faoliyatni amalga oshirish tartibi Oʻzbekiston Respublikasi Prezidenti tasdiqlaydigan Nizomda belgilab beriladi. 5. Oʻzbekiston Respublikasi Xalq nazorati komiteti tugatilsin. 6. Oʻzbekiston Respublikasi Oliy Kengashi 1991-yil 18-noyabrda qabul qilgan “Oʻzbekiston Respublikasining Nazorat palatasini tashkil etish toʻgʻrisida”gi qarori oʻz kuchini yoʻqotgan deb hisoblansin.
OʻZBEKISTON RESPUBLIKASINING KONSTITUTSIYASI (ASOSIY QONUNI)GA OʻZGARTIShLAR VA QOʻShIMChALAR KIRITISh TOʻGʻRISIDA
(constitution, 1992-12-08)

Oʻzbekiston Respublikasi Oliy Kengashi qaror qiladi: Oʻzbekiston Respublikasining Konstitutsiyasi (Asosiy Qonuni)ga quyidagi oʻzgartishlar va qoʻshimchalar kiritilsin: 1. 9-moddadan “xalq nazoratini kuchaytirish” degan soʻzlar chiqarib tashlansin. 2. 46-moddaning ikkinchi qismidan “xalq nazoratida” degan soʻzlar chiqarib tashlansin. 3. 85-modda chiqarib tashlansin. 4. 102-moddada: 8-banddagi “Oʻzbekiston Respublikasi Prezidentining SSSR Bosh prokurori bilan muvofiqlashtirilgan taqdimnomasiga binoan, Oʻzbekiston Respublikasining Prokurori va uning oʻrinbosarlarini tayinlaydi” degan soʻzlar “Oʻzbekiston Respublikasi Prezidentining taqdimnomasiga binoan Oʻzbekiston Respublikasi Prokurorini va uning oʻrinbosarlarini tayinlaydi, Oʻzbekiston Respublikasi Prezidenti huzuridagi Oʻzbekiston Respublikasi Davlat nazorati komitetini tashkil etadi” degan soʻzlar bilan almashtirilsin; 9-banddagi “Oʻzbekiston Respublikasi Xalq nazorati komitetining Raisini saylaydi” degan soʻzlar “Oʻzbekiston Respublikasi Prezidenti huzuridagi Oʻzbekiston Respublikasi Davlat nazorati komitetining Raisini tasdiqlaydi” degan soʻzlar bilan almashtirilsin. 5. 107-moddaning birinchi qismidagi “Oʻzbekiston Respublikasi Xalq nazorati komiteti” degan soʻzlar “Oʻzbekiston Respublikasi Prezidenti huzuridagi Oʻzbekiston Respublikasi Davlat nazorati komiteti” degan soʻzlar bilan almashtirilsin. 6. 116-modda birinchi qismining 5-bandidagi “Oʻzbekiston Respublikasi Xalq nazorati komiteti” degan soʻzlar “Oʻzbekiston Respublikasi Prezidenti huzuridagi Oʻzbekiston Respublikasi Davlat nazorati komiteti” degan soʻzlar bilan almashtirilsin. 7. 117-moddaning ikkinchi va uchinchi qismlari chiqarib tashlansin. 8. 118-4-moddada: 6-bandning birinchi xatboshisi “oʻrinbosarlari” degan soʻzdan keyin “Oʻzbekiston Respublikasi Prezidenti xuzuridagi Oʻzbekiston Respublikasi Davlat nazorati komitetining Raisi” degan soʻzlar bilan toʻldirilsin, shu bandning ikkinchi xatboshisidan “Oʻzbekiston Respublikasi Xalq nazorati komitetining Raisi” degan soʻzlar chiqarib tashlansin; 12-band quyidagi mazmunli 12 va 13-bandlar bilan almashtirilsin: “12) Oʻzbekiston Respublikasi Prezidenti huzuridagi Oʻzbekiston Respublikasi Davlat nazorati komitetining faoliyatini yoʻnaltirib turadi; 13) qonun hujjatlari bilan oʻz tasarrufiga berib qoʻyilgan boshqa masalalarni xal qiladi”.
RESPUBLIKA DEHQONCHILIK SANOATI KOMPLEKSINI BOSHQARISH OLIY MAKTABINI RESPUBLIKA AGROBIZNES INSTITUTIGA AYLANTIRISH TOʻGʻRISIDA
(resolution, 2025-12-16)

Dehqonchilik sanoati ishlab chiqarishida bozor munosabatlarini tashkil qilish va joriy etish hamda davlat, jamoa xoʻjaliklarini, korxonalarni va dehqonchilik sanoati kompleksining boshqa tuzilmalarini bozor iqtisodiyoti sharoitida ishlata oladigan omilkor kadrlar bilan taʼminlash maqsadida Vazirlar Mahkamasi qaror qiladi: 1. Respublika dehqonchilik sanoati kompleksini boshqarish oliy maktabi uning 1991-yilgi xarajatlar smetasi doirasida Oʻzbekiston Respublikasi Qishloq xoʻjaligi vazirligi huzuridagi Respublika agrobiznes institutiga aylantirilsin. Dehqonchilik sanoati kompleksi tizimidagi yoshlar va qobiliyatli mutaxassislardan menejerlar, brokerlar, maklerlar, agrobirja, brokerlik idoralari agentlari hamda bozor iqtisodiyoti sharoitida ishlash uchun boshqa kadrlarni 1 yillik oʻquv muddatida tayyorlash Respublika agrobirja institutining asosiy vazifasi deb hisoblansin. 2. Bunday kadrlarni dehqonchilik sanoati kompleksi vazirliklari va idoralari yordamida tayyorlashning 1992 — 1995-yillarga moʻljallangan topshirigʻi ilovaga* muvofiq tasdiqlansin. 3. Davlat, jamoa xoʻjaliklarida va birlashmalarda, dehqonchilik sanoati kompleksi korxonalarida 1992-yil 1-fevraldan boshlab madaniy va maishiy ishlar boʻyicha rahbar oʻrinbosari lavozimi oʻrniga tijorat ishlari boʻyicha rahbar oʻrinbosari lavozimi kiritilsin. Dehqonchilik sanoati kompleksi vazirliklari va idoralari, mahalliy boshqaruv organlari ushbu lavozimlarni Respublika agrobiznes instituti diplomlarini olgan mutaxassislar bilan taʼminlash uchun barcha zarur ishlarni amalga oshirsinlar. 4. Oʻzbekiston Respublikasi Qishloq xoʻjaligi vazirligi Respublika agrobiznes institutiga respublikada bozor iqtisodiyoti va agrobiznesni rivojlantirish boʻyicha ilmiy muammolarni ishlab chiqish, shuningdek, institut aspiranturasida shu masalalar boʻyicha ilmiy-pedagogik kadrlar tayyorlash uchun har yili mablagʻ ajratishni nazarda tutsin. 5. “Oʻzqishloqxoʻjaliktaʼminottuzatish” Respublika agrobiznes institutining oʻquv-moddiy bazasini mustahkamlash uchun (uning talabnomasiga koʻra) institutni har yilgi moddiy-texnika taʼminoti rejasiga alohida satr bilan kiritsin.